**Motošosejas otrais posms Lietuvā jau šajā nedēļas nogalē**

Jau šajā nedēļas nogalē 10.-11.jūlijā Nemuno Žiedas trasē, Lietuvā norisināsies Baltijas un Latvijas čempionāta sezonas otrais posms. Šo trasi motošosejas sportisti raksturo kā sarežģītu un pat bīstamu, tās nelīdzenā un savu nokalpojušā seguma dēļ, tomēr viņi to atzīst arī par gana interesantu, jo tai ir unikāla konfigurācija, ātri līkumi un izteikti mainīga reljefa virsma, kur garajās taisnēs var attīstīt ievērojamu ātrumu.

Pirmajā dienā 10.jūlijā notiks *Track day* un Retro klases sacensības, bet 11.jūlijā gaidāmi oficiālie treniņi, kvalifikācijas braucieni un sacensības Superbike, B1200, Superstock600, C1200 un C600 klasēm.

Kā informē pasākuma organizētājs Adomas Dautartas, uz šo brīdi Baltijas un Latvijas čempionāta otrajam posmam ir pieteikušies 53 sportisti no piecām valstīm – Lietuvas, Latvijas, Igaunijas, Polijas un Krievijas. No Latvijas savu dalību pagaidām pieteikuši astoņi braucēji - Sergejs Paņevins ("Motoaplis") no Superbike, Gints Apinis (Superstock 600), Ģirts Auziņš ("Motoaplis"), Māris Grīviņš ("ROAD RACING RIGA") un Ivo Vinniņš ("SFRTMotorsports") no B1200, Jānis Rozenbergs (Privāti) un Mārtiņš Seržants ("SFRTMotorsports") no C1200, un Ansis Cers (Privāti) no C600 klases.

Arī Superbike klases braucējs Jānis Priednieks ("ROAD RACING RIGA") plāno piedalīties Baltijas un Latvijas Čempionāta otrajā posmā: ‘’ Plānoju piedalīties visos Baltijas čempionāta posmos, un ar nepacietību gaidu sacensibas Nemunringa trasē Kauņā. Ceru uz foršām gonkām, jo pagājušajā gadā, neskatoties uz labiem apļa laikiem kvalifikācijā, pēc sacīkstes palikusi "nepadarīta darba" sajūta, jo cīnijos ar tehniskām problēmām vairāk kā ar konkurentiem.’’

Nākošais Baltijas un Latvijas apvienotais čempionāta posms notiks 24.-25.jūlijā Audru Ring, Igaunijā.

Vairāk ar pasākuma informāciju var iepazīties:

<https://balticrr.eu/en/Events/view/147>

Informāciju sagatavoja *Linda Rūba-Vinniņa*